Huwa settur li għadu jibda, pjuttost żagħżugħ u li għandu potenzjal enormi fuq pjattaforma internazzjonali. Dan hu s-settur tan-negozju fil-qasam tat-taħriġ u l-edukazzjoni. Jirrifletti dan stħarriġ li sar minn Trade Malta li juri li tul il-medda ta' snin dan il-qasam baqa' jikber. Minn 89 kumpanija f'dan il-qasam, kienu 32 kumpanija li wieġbu għall-istħarriġ li sar kollu kemm hu online. Ammont li jidher żgħir, però fir-rapport tagħha Trade Malta qalet li raġonevoli meta wieħed iqis il-kumpaniji bbażati f'pajjiżna. B'pożittività, il-kumpaniji wieġbu li jemmnu li jistgħu jimirħu fuq livell internazzjonali. Fil-fatt, kważi nofs il-kumpaniji jemmnu li fis-snin li ġejjin id-dħul mis-suq internazzjonali se jiżdied. Qalu li l-istrateġija ta' internazzjonalizzazzjoni tagħhom hija bbażata fuq setturi speċifiċi oħrajn, iħarsu lejn reġjuni partikolari jew inkella tkun ibbażata fuq żoni ġeografiċi L-aktar swieq importanti u fejn l-iktar isibuha faċli għan-negozji tagħhom huma l-Italja u r-Russja. Fl-istess waqt li għandhom ix-xewqa li jimirħu fi swieq ġodda bħal Franza, it-Turkija u l-Amerika t'Isfel fis-sentejn li gejjin. Jixtiequ jżiedu l-ħaddiema Bl-andament li għaddej minnu pajjiżna u l-ammont rekord ta' turisti li ra, nofs il-kumpaniji jemmnu li fiż-żmien li ġej se jkollhom jestendu l-operat billi jżidu l-ħaddiema, filwaqt li n-nofs l-ieħor jemmnu li se jibqgħu l-istess. Il-kumpaniji esprimew ix-xewqa li jimirħu fuq livell internazzjonali, però qed iħabbtu wiċċhom ma' għadd ta' diffikultajiet. 70% tal-kumpaniji jħossu li l-prezz taż-żjarat huwa għoli kif ukoll iħossu li l-parteċipazzjoni f'fieri hija ostakolata. Diffikultà oħra hi li l-istudenti jsibuha diffiċli jakkwistaw viżi; sfida li hi komuni f'65% tal-kumpaniji. Isemmu l-isfida ta' sistemi burokratiċi u n-nuqqas ta' tagħrif dwar Malta, tant li jkollhom jagħmlu ħidma apparti biex jaraw li Malta tasal sew għand l-individwi. Sfida oħra hi r-rati ta' skambju. Min huma dawn il-kumpaniji? Mill-isħarriġ ħareġ li s-settur edukattiv u tat-taħriġ huwa ddominat minn kumpaniji purament Maltin. Fil-fatt, 85% huma mmexxija minn Maltin, 6% immexxija minn barranin, u 9% huma mmexxija bi sħab bejn Maltin u barranin. Il-maġġoranza tagħhom joffru tagħlim tal-lingwa Ingliża, oħrajn taħriġ fil-qasam tal-avjazzjoni u s-settur finanzjarju. Jemmnu li s-suċċess li kisbu huwa grazzi għal bosta fatturi, fosthom dak li joffru prezz kompetittiv, li joffru servizz u taħriġ ta' kwalità, li huma akkreditati minn aġenziji internazzjonali u li joffru għajnuna loġistika tajba ħafna. Għadhom qed isibu saqajhom Hija niċċa ekonomika li għadha qed issib saqajha u dan għax il-kumpaniji huma pjuttost friski. Fil-fatt, 12% tal-kumpaniji wieġbu li twaqqfu inqas minn ħames snin ilu, 80% ilhom bejn ħames snin u 35 sena mwaqqfa, u 9% ilhom mis-sena 1950. Hemm kumpaniji li huma relattivament żgħar u oħrajn ta' daqs medju u li jħaddmu massimu ta' ħamsin ħaddiem. Id-dħul tagħhom ivarja. Hemm min ikollu dħul ta' €500,000, oħrajn bejn €500,000 u miljun ewro, u oħrajn bejn €1 miljun u €2 miljun. Hemm min saħansitra jaqbeż iż-€2 miljun. Iridu l-għajnuna Sabiex ikunu iżjed preżenti fuq livell internazzjonali, il-kumpaniji ressqu l-ideat tagħhom u l-għajnuna li jixtiequ. Semmew il-bżonn li jingħataw għajnuna finanzjarja diretta u li jkollhom iżjed ċans li jieħdu sehem f'fieri. Trade Malta tqabbel din in-niċċa ekonomika ma' dik turistika. Dan għax, filwaqt li jrendi lira tajba fl-ekonomija Maltija, iġib miegħu effetti oħra li wkoll iħallu kontribut importanti fl-ekonomija Maltija.